[{"text_idx": "#000007", "text": "Yn rhifyn presennol Y Traethodydd ceir amrywiaeth o ddeunyddiau a fydd yn sicr o ennyn sylw pawb sy\u2019n ymddiddori yn syniadaeth a diwylliant y Gymru gyfoes. Yn y gyntaf o ddwy erthygl mae Megan Williams yn cyflwyno prif deithi\u2019r ddiwinyddiaeth ffeministiaeth yn neilltuol fel mae\u2019n ymwneud a\u0302 thestun y Beibl. \u2018O\u2019r Cysgodion: Golwg Feirniadol ar Ddarlun y Beibl o\u2019r Ferch\u2019 yw teitl ei hysgrifau, ac mae\u2019n dangos yn ddeheuig ac yn eglur fel mae rhagdybiaethau gwrywaidd darllenwyr y Beibl wedi amodi eu hymateb i gynnwys yr ysgrythurau, yr Hen Destament a\u2019r Newydd. Gan fynd a ni no\u0302l at rai hanesion cyfarwydd ac anghyfarwydd, mae\u2019n eu hail-ddehongli mewn modd mwy cynhwysfawr, ac yn cynnig ar yr un pryd arweiniad cryno i gasgliadau mwyaf pwysig y feirniadaeth feiblaidd ffeministaidd."}, {"text_idx": "#000008", "text": "Bydd llawer o ddarllenwyr cylchgronau fel Y Traethodydd a Barn yn cofio am gyfraniad y diweddar Alwyn D. Rees i ymgyrch yr iaith yn chwedegau a saithdegau y ganrif o\u2019r blaen, ac eraill yn gwybod am ei gyfraniad mawr i wyddor cymdeithaseg ac ethnoleg trwy ei astudiaeth arloesol o Lanfihangel yng Ngwynfa, Life in a Welsh Countryside. Mewn ysgrif gofiannol hynod ddiddorol, mae M. Wynn Thomas, ei nai, yn rhoi golwg mwy personol a phreifat ar ffigur cyhoeddus amlwg yn ei ddydd, ac yn tafoli ei gyfraniad yn ogystal. Mae hon yn ysgrif a fydd yn siw\u0302r o ddenu sylw pawb sy\u2019n ymddiddori yn hanes y mudiad cenedlaethol a datblygiad cenedlaetholdeb yr ugeinfed ganrif."}, {"text_idx": "#000009", "text": "O ran cenedlaetholdeb yr unfed ganrif ar hugain, a thynged Cymru wyneb yn wyneb a\u0302 her y dyfodol, mae John Glyn yn cynnal trafodaeth ar waith Simon Brooks, y mwyaf creadigol o\u2019n meddylwyr cyfoes. Yn yr ysgrif \u2018Pam na Fu Cymru?\u2019, yn seiliedig ar gyfrol ddiweddar Brooks, mae\u2019r awdur yn tafoli ei dadansoddiad o hanes y Gymru gyfoes, a thra yn cytuno a\u0302 llawer o\u2019r hyn mae\u2019n ei ddadlau, mae\u2019n cynnig hefyd ei atebion ei hun. Bydd eraill, mae\u2019n siw\u0302r, ag awydd i ymuno yn y drafodaeth bwysig hon."}, {"text_idx": "#000010", "text": "Yn ogystal a\u0302\u2019r uchod mae\u2019r beirniad T. Robin Chapman yn trafod delwedd yr hafod yn lle\u0302n y Gymru fodern, tra bo\u2019r diwinydd John Heywood Thomas yn dwyn i gof gyfraniad Ian Ramsay, un o feddylwyr mwyaf miniog ei genhedlaeth ym myd diwinyddiaeth ac athroniaeth."}]